Inguarus Lukšić

Inguarus Lukšić, vulgo Igor vel litteris Cyrillicis Игор Лукшић (Antibari natus die 14 Iunii 1976) est politicus Montis Nigri. Olim minister vectigalium et primus minister, minister rerum externarum a die 4 Decembris 2012 ad 27 Aprilis 2016 meruit.

Vita
Inguarus Lukšić alumnus est universitatis Montenegrinae Podgorica in urbe atque deinde Academiae Diplomaticae Vindobonensis. Legatus est ad parlamentum Montenegrinum anno 2001. Minister vicarius fuit pro rebus externis foederationis Serbiae et Montis Nigri a mense Martio 2003 ad diem 16 Februarii 2004; quo die minister vectigalium Montenegrinus factus est idque officium usque ad diem 29 Decembris 2010 retinuit, primis ministris Željko Šturanović et Milo Đukanović. Cui statim succedens ipse primus minister meruit usque ad diem 4 Decembris 2012. Deinde eodem Milo Đukanović ad ministerium principale reverso, Inguarus Lukšić minister rerum externarum factus est. Quod munus mense Aprili 2016 deponere petivit, candidatus ad officium secretarii generalis Nationum Unitarum.

 Bibliographia 
 Slađana Đukanović, "Assembly accepts resignation of Foreign Minister Luksic" in CDM (27 Aprilis 2016)

 Nexus externi 

 "Igor Lukšić (Montenegro) - Opening remarks, Informal dialogue for the position of the next UN Secretary-General" (12 Aprilis 2016) apud UN Web-TV
 "Vision statement" Inguari Lukšić (5 Aprilis 2016)

Categoria:Nati 1976
Categoria:Homines vivi
Categoria:Politici Montis Nigri
Categoria:Gubernatores civitatum
Categoria:Alumni Universitatis Montenegrinae
Categoria:Alumni Academiae Orientalis et Diplomaticae Vindobonensis
Categoria:Incolae Iugoslaviae